PTTGC รูด 4% วิตกงบฯ Q2 ไม่สวย เซ่นบริษัทย่อย GGC บันทึกขาดทุนสินค้าหาย 2.1 พันลบ.
PTTGC รูด 4% วิตกงบฯ Q2 ไม่สวย เซ่นบริษัทย่อย GGC บันทึกขาดทุนสินค้าหาย 2.1 พันลบ. 
29 มิ.ย. 2561

ผู้สื่อข่าวรายงานว่า ในวันนี้ (29 มิ.ย.2561) ราคาหุ้นบริษัท โกลบอลกรีนเคมิคอล จำกัด (มหาชน) หรือ GGC ปรับตัวลดลงอย่างหนัก โดยปิดตลาดที่ระดับ 9.25 บาท ลบ 2.95 บาท หรือ 24.18% สูงสุดที่ระดับ 12.40  บาท ต่ำสุดที่ระดับ 8.80 บาท ด้วยมูลค่าซื้อขาย 526.65 ล้านบาท
ขณะเดียวกันบริษัท พีทีที โกลบอล เคมิคอล จำกัด (มหาชน) หรือ PTTGC ซึ่งเป็นผู้ถือหุ้นใหญ่อันดับหนึ่งของ GGC ปิดตลาดวันนี้ที่ระดับ 73 บาท ลบ 3.25 บาท หรือ 4.26% สูงสุดที่ระดับ 77.75  บาท ต่ำสุดที่ระดับ 71.75 บาท ด้วยมูลค่าซื้อขาย 4.07 พันล้านบาท
สำหรับสาเหตุที่ส่งผลให้ราคาหุ้น GGC และ PTTGC ปรับตัวลงอย่างหนักในวันนี้ มาจากกรณีที่ GGC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) เกี่ยวกับปัญหาวัตถุดิบคงคลังของ GGC ที่ได้มีการขาดหายไปคิดเป็นมูลค่าราว 2.1 พันล้านบาท
ทั้งนี้ จากประเด็นดังกล่าวคาดว่าจะส่งผลให้ GGC มีค่าใช้จ่ายที่ต้องบันทึกในงบการเงินไตรมาส 2/61 เต็มจำนวน 2.10 พันล้านบาท หากบริษัทฯ ไม่สามารถติดตามวัตถุดิบคงคลังกลับคืนจากผู้เกี่ยวข้องได้ ซึ่งจะส่งผลให้ GGC มีผลขาดทุนในงบการเงินไตรมาสดังกล่าว โดยในไตรมาส 1/2561 ที่ผ่านมา GGC มีรายได้ 4.69 พันล้านบาท ขณะที่มีกำไรสุทธิ 63.94 ล้านบาท
ขณะที่ประเด็นดังกล่าวจะกระทบต่อกำไรสุทธิในไตรมาส 2/2561ของ PTTGC ในแง่ของการรับรู้ส่วนแบ่งกำไรจากบริษัทย่อยที่จะลดลงไปตามกำไรสุทธิของ GGC โดยในไตรมาส 1/2561 ที่ผ่านมา PTTGC มีกำไรสุทธิ 1.24 พันล้านบาท
อนึ่ง PTTGC เป็นผู้ถือหุ้นใหญ่อันดับที่หนึ่งของ GGC ถือหุ้นทั้งหมดจำนวน 739,999,980 หุ้น หรือคิดเป็น 72.29%
สำหรับโครงสร้างผู้ถือหุ้นใหญ่อันดับ 1-5 ของ GGC มีดังนี้
(ภาพรวมข้อมูลผู้ถือหุ้น ณ วันที่ 28/02/2561)